Vejen er banet for, at det nyudnævnte folketingsmedlem Alex Vanopslagh bliver ny politisk leder af Liberal Alliance.

Han har nemlig opbakning fra alle sine tre partikammerater i Liberal Alliances folketingsgruppe.

- Alex har ført en formidabel valgkamp i Vestjylland, han er en ægte liberal, og han kan engagere både medlemmer og vælgere. Hjertet på rette sted, evne til at formidle et budskab og i stand til at få folk omkring sig til at bakke op - det er opskriften på en rigtig LA-leder, skriver fungerende transportminister Ole Birk Olesen på sin Facebook-side.

Han bekræfter det ligeledes i en sms til DR Nyheder.

Jeg mener, at Alex Vanopslagh skal være politisk leder af Liberal Alliance. Alex har talentet og evnerne. Joachim B. Olsen.

Henrik Dahl pegede allerede torsdag på Vanopslagh som ny politisk leder. Og over for Politiken bekræfter Simon Emil Ammitzbøll-Bille, at han også vil bakke op om det 27-årige nyudnævnte folketingsmedlem.

Det er netop folketingsgruppen, der skal beslutte, hvem der bliver ny politisk leder af partiet, efter at Anders Samuelsen gik af dagen efter valget.

Joachim B. Olsen: Alex har talentet og evnerne

Alex Vanopslagh, der er valgt ind i Vestjyllands Storkreds, har ikke selv bekræftet, at han ønsker at bestride posten.

Til gengæld har de tre resterende folketingsmedlemmer alle afvist, at de ønsker at være Anders Samuelsens efterfølger.

Alex Vanopslagh har også opbakning fra det nu forhenværende folketingsmedlem Joachim B. Olsen.

- Jeg mener, at Alex Vanopslagh skal være politisk leder af Liberal Alliance. Alex har talentet og evnerne. Han har min fulde opbakning, skrev han tidligere i dag på Facebook.

Alex Vanopslagh er nyvalgt folketingsmedlem og er med sine 27 år det yngste medlem af Liberal Alliances nye folketingsgruppe. Han er lige nu medlem af Københavns Borgerrepræsentation.

Ligeledes er han tidligere formand for Liberal Alliances ungdom.